1.Uvod

1.1.Uredba (ES) št. 223/2009 o evropski statistiki

Pravna podlaga za to poročilo je Uredba (ES) št. 223/2009 o evropski statistiki in zlasti člen 11(4), ki določa:

„Komisija na podlagi letnih poročil, ki jih pošiljajo države članice, redno spremlja zaveze držav članic, ki se po potrebi posodabljajo.

Če država članica do 9. junija 2017 ne objavi zaveze, Komisiji predloži poročilo o napredku pri izvajanju Kodeksa ravnanja in po potrebi o prizadevanjih za vzpostavitev zaveze ter ga objavi. Ta poročila o napredku se redno posodabljajo, in sicer vsaj vsaki dve leti po prvi objavi.

Komisija do 9. junija 2018 in nato vsaki dve leti Evropskemu parlamentu in Svetu poroča o objavljenih zavezah, po potrebi pa tudi o poročilih o napredku.“

To poročilo je prvo, ki je bilo pripravljeno v skladu z navedeno določbo.

1.2.Zgodovinsko ozadje

(a)Kodeks ravnanja evropske statistike

Kodeks ravnanja evropske statistike določa standard za razvoj, pripravo in izkazovanje evropske statistike. Temelji na opredelitvi kakovosti v statistiki iz skupnega evropskega statističnega sistema (ESS) in zajema vsa pomembna področja institucionalnega okolja, postopke priprave statistike in uradne evropske statistične rezultate. Institucionalno okolje je najpomembnejše področje v smislu zaveze, saj institucionalni in organizacijski dejavniki znatno vplivajo na učinkovitost in verodostojnost statističnega organa pri razvoju, pripravi in izkazovanju evropskih statistik.

Kodeks ravnanja evropske statistike je 24. februarja 2005 potrdil Odbor za statistični program. Odbor za evropski statistični sistem (Odbor ESS) ga je revidiral 28. septembra 2011 in ponovno 16. novembra 2017. Odbor ESS je skupaj z novo različico Kodeksa ravnanja iz leta 2011 sprejel okvir za zagotavljanje kakovosti. Ta okvir zagotavlja smernice glede izvajanja Kodeksa ravnanja evropske statistike.

Kodeks je hrbtenica skupnega okvira kakovosti ESS in statistični organi ESS so se zavezali, da bodo ravnali v skladu z njim. Uvedeni so bili sistematični medsebojni strokovni pregledi za preverjanje skladnosti s Kodeksom, prek letnih poročil Odboru ESS pa se spremlja napredek. Pomen skladnosti s Kodeksom ravnanja je bil dodatno izpostavljen, ko je Odbor ESS septembra 2016 sprejel izjavo o kakovosti.

Eurostat prek medsebojnih strokovnih pregledov spremlja skladnost s Kodeksom ravnanja evropske statistike. Prvi krog pregledov je potekal med letoma 2006 in 2008, da bi se ocenila skladnost nacionalnega statističnega urada (NSU) z načeli 1 do 6 in 15 Kodeksa. Sledil je drugi krog medsebojnih strokovnih pregledov med letoma 2013 in 2015, ki je zajemal vseh 15 načel Kodeksa in oba NSU ter druge nacionalne statistične organe. Eurostat bo ukrepe za izboljšanje, ki izhajajo iz drugega kroga, še naprej spremljal vsako leto do konca leta 2019, ko naj bi bili izvedeni vsi zadevni ukrepi. V sklopu obeh krogov je bil pregledan tudi Eurostat, ki ga vzporedno spremlja Evropski svetovalni organ za upravljanje statističnih podatkov (ESGAB).

Komisija (Eurostat) pripravlja letna poročila o spremljanju skladnosti NSU s Kodeksom ravnanja. Letno poročilo ESGAB opisuje napredek v okviru celotnega evropskega statističnega sistema in zlasti Eurostata. Rezultati letnega spremljanja so del skupne ocene statističnih podatkov EU, ki je bila jeseni predstavljena Svetu za ekonomske in finančne zadeve. Leta 2008 in ponovno leta 2016 je Komisija poročala Evropskemu parlamentu in Svetu o izvajanju Kodeksa ravnanja evropske statistike in usklajevanju z ESS.

(b)Zaveza za zaupanje v statistiko

Komisija je prvič predstavila koncept zaveze za zaupanje v statistiko (v nadaljnjem besedilu: zaveza) v sporočilu Evropskemu parlamentu in Svetu z naslovom „K trdnemu vodenju kakovosti za evropsko statistiko“ z dne 15. aprila 2011. Namen zavez je bil vključiti nacionalne vlade v odgovornost za stopnjo skladnosti države s Kodeksom ravnanja evropske statistike in s tem vzpostaviti povezavo med Kodeksom in vladami, ki je pred tem ni bilo. Dodana vrednost zavez je bila prav v zagotavljanju povezave z vlado, predvsem institucionalnih vidikov statističnih načel Kodeksa ravnanja, na katere sami statistični organi niso imeli vpliva. Komisija je v tem sporočilu predlagala tudi revizijo pravnega okvira, Uredbe (ES) št. 223/2009, in uvedbo koncepta zavez v uredbo kot enega od mnogih ukrepov za okrepitev zaupanja javnosti v evropsko statistiko. Svet je podprl načrtovano uvedbo zavez in revizijo Uredbe (ES) št. 223/2009.

Pred sprejetjem predloga o spremembi Uredbe (ES) št. 223/2009 je imela Komisija z državami članicami obsežne razprave o možni obliki zavez. V obrazložitvenem memorandumu predloga se omenja sporočilo iz leta 2011 in predlaga vzpostavitev „zavez, s katerimi bi bile nacionalne vlade opozorjene na svojo vlogo in soodgovornost pri zagotavljanju verodostojnosti uradne statistike ob spoštovanju neodvisnosti NSU“.

Leta 2015 so Komisija (Eurostat) in države članice nadaljevale razgovore v okviru ESS, da bi zagotovile učinkovitost in uspešnost orodij ter omogočevalcev iz Uredbe (ES) št. 223/2009, kot so zaveze za zaupanje v statistiko.

V skladu s členom 11(3) Uredbe (ES) št. 223/2009 so zaveze instrumenti, ki naj bi jih vzpostavile tako države članice kot Komisija, s katerimi si „dodatno prizadevajo za zagotavljanje zaupanja javnosti v evropsko statistiko in napredka pri izvajanju statističnih načel iz Kodeksa ravnanja“. V uvodni izjavi 17 Uredbe o spremembi, (EU) 2015/759, je navedeno tudi, da bi morale zaveze „vključevati posebne zaveze vlade te države članice za izboljšanje ali ohranjanje pogojev za izvajanje Kodeksa ravnanja“.